Document ID: 32010R0115

Reference:
10.2.2010
EL
Επίσημη Εφημερίδα της Ευρωπαϊκής Ένωσης
L 37/13
ΚΑΝΟΝΙΣΜΌΣ (ΕΕ) αριθ. 115/2010 ΤΗΣ ΕΠΙΤΡΟΠΉΣ
της 9ης Φεβρουαρίου 2010
για τον καθορισμό των ειδικών όρων που διέπουν τη χρήση ενεργοποιημένης αλουμίνας για την απομάκρυνση των φθοριούχων ιόντων από ορισμένα φυσικά μεταλλικά νερά και νερά πηγής
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 2009/54/ΕΚ του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την εκμετάλλευση και τη θέση στο εμπόριο των φυσικών μεταλλικών νερών (1), και ιδίως το άρθρο 4 παράγραφος 1 στοιχείο γ) και το άρθρο 12 στοιχείο δ),
τη γνώμη της Ευρωπαϊκής Αρχής για την Ασφάλεια των Τροφίμων,
Εκτιμώντας τα ακόλουθα:
(1)
Η οδηγία 2003/40/ΕΚ της Επιτροπής, της 16ης Μαΐου 2003, για τον καθορισμό του καταλόγου, των οριακών τιμών συγκεντρώσεων και των ενδείξεων για την επισήμανση των συστατικών των φυσικών μεταλλικών νερών, καθώς και των όρων χρήσης του εμπλουτισμένου με όζον αέρα στην κατεργασία ορισμένων φυσικών μεταλλικών νερών και νερών πηγής (2), θεσπίζει ανώτατο όριο για την περιεκτικότητα των φυσικών μεταλλικών νερών σε φθοριούχα ιόντα. Σε ό,τι αφορά τα νερά πηγής, το εν λόγω όριο καθορίζεται από την οδηγία 98/83/ΕΚ του Συμβουλίου, της 3ης Νοεμβρίου 1998, σχετικά με την ποιότητα του νερού ανθρώπινης κατανάλωσης (3).
(2)
Προκειμένου να συμμορφωθούν οι επιχειρήσεις με τις εν λόγω οδηγίες, πρέπει να εγκριθεί διαδικασία απομάκρυνσης των φθοριούχων ιόντων από φυσικά μεταλλικά νερά και νερά πηγής με τη χρήση ενεργοποιημένης αλουμίνας («διαδικασία απομάκρυνσης των φθοριούχων ιόντων»).
(3)
Η διαδικασία απομάκρυνσης των φθοριούχων ιόντων δεν πρέπει να προσθέτει κατάλοιπα στο επεξεργασμένο νερό σε συγκεντρώσεις που ενδέχεται να θέσουν σε κίνδυνο τη δημόσια υγεία.
(4)
Η διαδικασία απομάκρυνσης των φθοριούχων ιόντων πρέπει να κοινοποιείται στις αρμόδιες αρχές ώστε οι εν λόγω αρχές να μπορούν να ασκήσουν τους απαιτούμενους ελέγχους για την εξασφάλιση της ορθής εφαρμογής της διαδικασίας.
(5)
Η εφαρμογή της διαδικασίας απομάκρυνσης των φθοριούχων ιόντων πρέπει να επισημαίνεται στην ετικέτα του επεξεργασμένου νερού.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1.   Επιτρέπεται η επεξεργασία των φυσικών μεταλλικών νερών και των νερών πηγής με ενεργοποιημένη αλουμίνα με σκοπό την απομάκρυνση των φθοριούχων ιόντων, εφεξής «διαδικασία απομάκρυνσης των φθοριούχων ιόντων».
Αμφότερα τα φυσικά μεταλλικά νερά και τα νερά πηγής αναφέρονται εφεξής ως «νερό».
2.   Η διαδικασία απομάκρυνσης των φθοριούχων ιόντων εκτελείται σύμφωνα με τις τεχνικές απαιτήσεις, όπως προβλέπονται στο παράρτημα.
Άρθρο 2
Η αποδέσμευση καταλοίπων στο νερό ως αποτέλεσμα της διαδικασίας απομάκρυνσης των φθοριούχων ιόντων είναι η χαμηλότερη τεχνικώς εφικτή σύμφωνα με τις βέλτιστες πρακτικές και δεν θέτει σε κίνδυνο τη δημόσια υγεία. Προκειμένου να εξασφαλιστεί αυτό, η επιχείρηση εφαρμόζει και παρακολουθεί τα κρίσιμα στάδια επεξεργασίας, όπως καθορίζονται στο παράρτημα.
Άρθρο 3
1.   Η εκτέλεση της διαδικασίας απομάκρυνσης των φθοριούχων ιόντων κοινοποιείται στις αρμόδιες αρχές τουλάχιστον τρεις μήνες πριν από τη χρήση.
2.   Η κοινοποίηση της επιχείρησης προς τις αρμόδιες αρχές συνοδεύεται από σχετικές πληροφορίες, τεκμηρίωση και αναλυτικά αποτελέσματα της επεξεργασίας που καταδεικνύουν ότι συμμορφώνεται με το παράρτημα.
Άρθρο 4
Η ετικέτα του νερού που έχει υποβληθεί σε διαδικασία απομάκρυνσης των φθοριούχων ιόντων περιλαμβάνει, κοντά στη δήλωση της αναλυτικής σύνθεσης, την ένδειξη «νερό που έχει υποβληθεί σε εγκεκριμένη τεχνική προσρόφησης».
Άρθρο 5
Ο παρών κανονισμός τίθεται σε ισχύ την εικοστή ημέρα από την ημερομηνία δημοσίευσής του στην Επίσημη Εφημερίδα της Ευρωπαϊκής Ένωσης.
Τα προϊόντα που τέθηκαν σε κυκλοφορία στην αγορά πριν από τις 10 Αυγούστου 2010 και που δεν συμμορφώνονται με το άρθρο 4 μπορούν να διατίθενται στην αγορά μέχρι τις 10 Αυγούστου 2011.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Φεβρουαρίου 2010.
Για την Επιτροπή
Ο Πρόεδρος
José Manuel BARROSO
(1)  ΕΕ L 164 της 26.6.2009, σ. 45.
(2)  ΕΕ L 126 της 22.5.2003, σ. 34.
(3)  ΕΕ L 330 της 5.12.1998, σ. 32.
ΠΑΡΑΡΤΗΜΑ
Τεχνικές απαιτήσεις για τη χρήση ενεργοποιημένης αλουμίνας για την απομάκρυνση των φθοριούχων ιόντων από τα φυσικά μεταλλικά νερά και τα νερά πηγής
Τα ακόλουθα κρίσιμα στάδια υλοποιούνται και παρακολουθούνται κατάλληλα:
1.
Πριν χρησιμοποιηθεί η ενεργοποιημένη αλουμίνα για την επεξεργασία του νερού, υποβάλλεται σε διαδικασία προετοιμασίας που περιλαμβάνει τη χρήση όξινων ή αλκαλικών χημικών ουσιών για την απομάκρυνση τυχόν καταλοίπων και διαδικασία έκπλυσης για την απομάκρυνση των μικρών σωματιδίων.
2.
Εφαρμόζεται διαδικασία αναγέννησης ανά τακτά διαστήματα που κυμαίνονται από μία έως τέσσερις εβδομάδες ανάλογα με την ποιότητα και την παροχή του νερού. Αυτή περιλαμβάνει τη χρήση των κατάλληλων χημικών ουσιών για την απομάκρυνση των προσροφημένων ιόντων με σκοπό την αποκατάσταση της ικανότητας προσρόφησης της ενεργοποιημένης αλουμίνας και την απομάκρυνση τυχόν σχηματισμένων βιο-υμενίων. Η εν λόγω διαδικασία περιλαμβάνει τα ακόλουθα τρία στάδια:
—
Επεξεργασία με υδροξείδιο του νατρίου για την απομάκρυνση των φθοριούχων ιόντων και την αντικατάστασή τους με ιόντα υδροξειδίου.
—
Επεξεργασία με οξύ για την απομάκρυνση του υπολειπόμενου υδροξειδίου του νατρίου και την ενεργοποίηση του μέσου.
—
Έκπλυση με πόσιμο ή απιονισμένο νερό και επεξεργασία με το νερό ως το τελικό στάδιο ώστε να εξασφαλιστεί ότι το φίλτρο δεν επηρεάζει τη συνολική περιεκτικότητα του επεξεργασμένου νερού σε ανόργανα συστατικά.
3.
Οι χημικές ουσίες και τα αντιδραστήρια που χρησιμοποιούνται για τις διαδικασίες προετοιμασίας και αναγέννησης συμμορφώνονται με τα σχετικά ευρωπαϊκά πρότυπα (1) ή τα ισχύοντα εθνικά πρότυπα για την καθαρότητα των χημικών αντιδραστηρίων που χρησιμοποιούνται για την επεξεργασία του νερού που προορίζεται για κατανάλωση από τον άνθρωπο.
4.
Η ενεργοποιημένη αλουμίνα συμμορφώνεται με το ευρωπαϊκό πρότυπο για τις δοκιμές έκπλυσης (EN 12902) (2) ώστε να εξασφαλιστεί ότι δεν αποδεσμεύονται κατάλοιπα στο νερό με αποτέλεσμα συγκεντρώσεις που υπερβαίνουν τα όρια που έθεσε η οδηγία 2003/40/ΕΚ ή, ελλείψει ορίων στο πλαίσιο της εν λόγω οδηγίας, τους περιορισμούς που καθορίζονται με την οδηγία 98/83/ΕΚ ή με την ισχύουσα εθνική νομοθεσία. Η ολική συγκέντρωση των ιόντων αργιλίου στο επεξεργασμένο νερό όπως προκύπτει μετά την αποδέσμευση του αργιλίου, δηλ. του βασικού συστατικού της ενεργοποιημένης αλουμίνας, δεν πρέπει να υπερβαίνει τα 200 μg/L, σύμφωνα με την οδηγία 98/83/ΕΚ. Η εν λόγω ποσότητα ελέγχεται τακτικά σύμφωνα με την οδηγία του Συμβουλίου.
5.
Τα στάδια επεξεργασίας υπόκεινται στις ορθές πρακτικές παρασκευής και στις αρχές HACCP, όπως καθορίζονται στον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου (3) για την υγιεινή των τροφίμων.
6.
Η επιχείρηση καταρτίζει πρόγραμμα παρακολούθησης με σκοπό την εξασφάλιση της ορθής εκτέλεσης των σταδίων επεξεργασίας, ιδίως όσον αφορά τη διατήρηση των βασικών χαρακτηριστικών του νερού και της περιεκτικότητάς του σε φθοριούχα ιόντα.
(1)  Τα ευρωπαϊκά πρότυπα που έχουν αναπτυχθεί από την Ευρωπαϊκή Επιτροπή Τυποποίησης (CEN).
(2)  Ευρωπαϊκό πρότυπο EN 12902 (2004): Προϊόντα για την επεξεργασία πόσιμου νερού – ανόργανα υλικά υπόβασης και διήθησης.
(3)  ΕΕ L 139 της 30.4.2004, σ. 1.

Summary:
Χρήση αλουμίνας για την απομάκρυνση των φθοριούχων ιόντων από μεταλλικά νερά
Χρήση αλουμίνας για την απομάκρυνση των φθοριούχων ιόντων από μεταλλικά νερά
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Κανονισμός (ΕΕ) αριθ. 115/2010 σχετικά με τη χρήση ενεργοποιημένης αλουμίνας για την απομάκρυνση των φθοριούχων ιόντων από μεταλλικά νερά
ΠΟΙΟΣ ΕΙΝΑΙ Ο ΣΚΟΠΟΣ ΤΟΥ ΚΑΝΟΝΙΣΜΟΥ;
Θεσπίζει κανόνες ως προς τη χρήση ενεργοποιημένης αλουμίνας* για την απομάκρυνση των φθοριούχων ιόντων* από μεταλλικά νερά και νερά πηγής σε συμμόρφωση με τις οδηγίες της Ευρωπαϊκής Ένωσης (ΕΕ) σχετικά με την ποιότητα του πόσιμου νερού.
ΒΑΣΙΚΑ ΣΗΜΕΙΑ
Η χρήση ενεργοποιημένης αλουμίνας για την απομάκρυνση των φθοριούχων ιόντων από τα φυσικά μεταλλικά νερά και τα νερά πηγής επιτρέπεται υπό τους παρακάτω όρους:Η αποδέσμευση καταλοίπων στο νερό ως αποτέλεσμα της διαδικασίας πρέπει να είναι η χαμηλότερη δυνατή από τεχνική άποψη και να μην θέτει σε κίνδυνο τη δημόσια υγεία.Η εφαρμογή της διαδικασίας πρέπει να κοινοποιείται στις αρμόδιες αρχές τουλάχιστον τρεις μήνες νωρίτερα, με τεκμηρίωση και δεδομένα που καταδεικνύουν ότι συμμορφώνεται με τον κανονισμό.Όλες οι χημικές ουσίες που χρησιμοποιούνται στη διαδικασία πρέπει να συμμορφώνονται με τα ισχύοντα πρότυπα επεξεργασίας του πόσιμου νερού.Η ενεργοποιημένη αλουμίνα πρέπει να συμμορφώνεται με τα ευρωπαϊκά πρότυπα, ώστε να διασφαλιστεί ότι δεν αποδεσμεύεται υπερβολικά μεγάλη ποσότητα καταλοίπων στο νερό.Πριν από τη χρήση η ενεργοποιημένη αλουμίνα πρέπει να υφίσταται επεξεργασία για την απομάκρυνση καταλοίπων και μικρών σωματιδίων.Το τελικό βήμα αποτελεί η έκπλυση των φίλτρων, ώστε να διασφαλιστεί ότι δεν επηρεάζουν την περιεκτικότητα του επεξεργασμένου νερού σε ανόργανα συστατικά.Η ενεργοποιημένη αλουμίνα πρέπει να υποβάλλεται σε διαδικασία αναγέννησης σε κατάλληλα χρονικά διαστήματα για να αποκαθίσταται η αποτελεσματικότητά της.Η επιχείρηση πρέπει να παρακολουθεί τις διεργασίες για τη διασφάλιση της διατήρησης των βασικών χαρακτηριστικών του νερού.Η εφαρμογή της διαδικασίας απομάκρυνσης των φθοριούχων ιόντων πρέπει να επισημαίνεται στην ετικέτα του επεξεργασμένου νερού, κοντά στον κατάλογο σύνθεσης, με την εξής μορφή: «νερό που έχει υποβληθεί σε εγκεκριμένη τεχνική προσρόφησης».
ΑΠΟ ΠΟΤΕ ΕΦΑΡΜΟΖΕΤΑΙ Ο ΚΑΝΟΝΙΣΜΟΣ;
Ο κανονισμός εφαρμόζεται από τις 2 Μαρτίου 2010.
ΓΕΝΙΚΟ ΠΛΑΙΣΙΟ
Η οδηγία 2009/54/ΕΚ θεσπίζει τους κανόνες της ΕΕ σχετικά με τις επιτρεπόμενες μεθόδους κατεργασίας των φυσικών μεταλλικών νερών και των νερών πηγής. Εξουσιοδοτεί την Ευρωπαϊκή Επιτροπή να καθορίζει τις προϋποθέσεις εφαρμογής τεχνικών κατεργασίας κατόπιν διαβούλευσης με την Ευρωπαϊκή Αρχή για την Ασφάλεια των Τροφίμων.Η οδηγία 2003/40/ΕΚ της Επιτροπής θεσπίζει όριο για την περιεκτικότητα των φυσικών μεταλλικών νερών σε φθοριούχα ιόντα. Για τα νερά πηγής το όριο καθορίζεται από την οδηγία 98/83/ΕΚ του Συμβουλίου.Η χημική επεξεργασία υπόκειται στις ορθές πρακτικές παρασκευής και στις αρχές που καθορίζονται στον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου για την υγιεινή των τροφίμων.Για περισσότερες πληροφορίες ανατρέξτε στα εξής: Φυσικά μεταλλικά νερά και νερά πηγής (Ευρωπαϊκή Επιτροπή).
ΒΑΣΙΚΟΙ ΟΡΟΙ
Ενεργοποιημένη αλουμίνα: εξαιρετικά πορώδης μορφή οξειδίου του αργιλίου με μεγάλη έκταση επιφάνειας. Μπορεί να χρησιμοποιηθεί ως φίλτρο για την απομάκρυνση των φθοριούχων ιόντων από το πόσιμο νερό.
Φθοριούχο ιόν: ένα φυσικό στοιχείο που απαντάται στα αποθέματα νερού. Οι συγκεντρώσεις διαφέρουν σε μεγάλο βαθμό στις χώρες της ΕΕ.
ΒΑΣΙΚΟ ΚΕΙΜΕΝΟ
Κανονισμός (ΕE) αριθ. 115/2010 της Επιτροπής, της 9ης Φεβρουαρίου 2010, για τον καθορισμό των ειδικών όρων που διέπουν τη χρήση ενεργοποιημένης αλουμίνας για την απομάκρυνση των φθοριούχων ιόντων από ορισμένα φυσικά μεταλλικά νερά και νερά πηγής (ΕΕ L 37 της 10.2.2010, σ. 13-15)
ΣΥΝΑΦΗ ΚΕΙΜΕΝΑ
Οδηγία 2009/54/ΕΚ του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την εκμετάλλευση και τη θέση στο εμπόριο των φυσικών μεταλλικών νερών (αναδιατύπωση) (ΕΕ L 164 της 26.6.2009, σ. 45-58)
Κανονισμός (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (ΕΕ L 139 της 30.4.2004, σ. 1-54). Αναδημοσιευμένο κείμενο σε διορθωτικό (ΕΕ L 226 της 25.6.2004, σ. 3-21).
Διαδοχικές τροποποιήσεις του κανονισμού (ΕΚ) αριθ. 852/2004 έχουν ενσωματωθεί στο βασικό κείμενο. Αυτή η ενοποιημένη έκδοση έχει μόνο αξία τεκμηρίωσης.
Οδηγία 2003/40/ΕΚ της Επιτροπής, της 16ης Μαΐου 2003, για τον καθορισμό του καταλόγου, των οριακών τιμών συγκεντρώσεων και των ενδείξεων για την επισήμανση των συστατικών των φυσικών μεταλλικών νερών, καθώς και των όρων χρήσης του εμπλουτισμένου με όζον αέρα στην κατεργασία ορισμένων φυσικών μεταλλικών νερών και νερών πηγής (ΕΕ L 126 της 22.5.2003, σ. 34-39)
Οδηγία 98/83/ΕΚ του Συμβουλίου, της 3ης Νοεμβρίου 1998, σχετικά με την ποιότητα του νερού ανθρώπινης κατανάλωσης (ΕΕ L 330 της 5.12.1998, σ. 32-54)
Βλέπε ενοποιημένη έκδοση.
τελευταία ενημέρωση 28.09.2017